Þýskir þingmenn í heimsókn hjá Læknafélagi Íslands Á haustjafndægrum kom þýsk þingmannanefnd í heimsókn til Læknafélags Íslands . Erindi hennar var að afla upplýsinga um þróun mála á sviði læknisfræðirannsókna og meðhöndlunar hér á landi . Átti nefndin fund með Sigurbirni Sveinssyni formanni og Jóni G. Snædal varaformanni LÍ ásamt Tómasi Zoëga formanni stjórnar Siðfræðiráðs LÍ . Nefnd þessi er það sem kallað er rannsóknarnefnd , en þær eru skipaðar af þýska sambandsþinginu til að vera þingmönnum til ráðgjafar . Er hlutverk þeirra að safna saman , vinna úr og skilgreina vísindalegar upplýsingar um flókin viðfangsefni sem þingmenn þurfa að taka afstöðu til . Verksvið þessarar nefndar er lagasetning og siðfræði í læknavísindum nútímans . Var hún skipuð vorið 2000 og gert að skila lokaskýrslu til þingsins næsta vor . Í nefndinni eiga sæti 13 þingmenn frá öllum flokkum sem fulltrúa eiga á þýska sambandsþinginu en formaður hennar er læknirinn dr. Wolfgang Wodarg sem er þingmaður fyrir jafnaðarmenn . Með nefndinni starfa svo jafnmargir sérfræðingar : læknar , vísindamenn , lögfræðingar , guðfræðingar , heimspekingar og félagsvísindamenn . Nefndin hefur skipað þrjá þemahópa sem fjalla um afmörkuð svið , einn fjallar um æxlunarfræði og fósturvernd , annar um nýjar aðferðir í sjúkdómsgreiningu og meðferð og sá þriðji um erfðafræðiupplýsingar . Nefndin kom til Íslands frá Bretlandi en tilgangur ferðarinnar var að afla upplýsinga um núverandi stöðu og framtíðarhorfur á sviði læknisfræðirannsókna og meðhöndlunar , setja sig inn í lagasetningu og pólitíska umgjörð slíkrar starfsemi og fá innsýn í umræður almennings og vísindasamfélagsins um siðfræðileg og félagsleg álitaefni . Auk fulltrúa lækna hittu nefndarmenn að máli þingmenn , sérfræðinga , vísindamenn og fulltrúa ríkisstjórnar , fyrirtækja , skóla og hagsmunahópa . Að sögn læknanna sem fundinn sátu með þýsku þingmönnunum höfðu þeir einkum áhuga á að fræðast um afstöðu LÍ til starfsemi Íslenskrar erfðagreiningar og lagasetningar um gagnagrunn á heilbrigðissviði . -ÞH